Teliti kesesuaian dibenar beroperasi penuh
KUCHING: Jawatankuasa Pengurusan Bencana Negeri Sarawak (JPBNS) akan mengambil kira kesesuaian dan melihat situasi semasa Covid-19 di Sarawak sebelum membenarkan beberapa sektor ekonomi penting untuk beroperasi pada kapasiti penuh. Timbalan Ketua Menteri, Datuk Amar Douglas Uggah Embas berkata, sebelum ini
sektor berkenaan dibolehkan untuk beroperasi secara minimum semasa Perintah
Kawalan Pergerakan (PKP) Fasa I, II dan III. “Namun demikian, pihak jawatankuasa akan melihat secara lebih mendalam
tentang perkara ini  dengan mengambil
kira kesesuaian pelaksanaannya di Sarawak. “Kita juga akan melihat maklum balas daripada rakyat kerana apa-apa juga
keputusan yang akan diambil, keselamatan rakyat adalah menjadi perkara utama,”
katanya kepada pemberita semalam. Beliau berkata demikian ketika mengulas kenyataan Menteri Kanan Datuk Seri
Mohamed Azmin Ali pada Selasa yang menyatakan kerajaan memutuskan semua sektor
ekonomi yang dibenarkan beroperasi ketika PKP diberi kebenaran beroperasi pada
kapasiti penuh tanpa sekatan berkuatkuasa semalam. Menurut Uggah, Ketua Menteri Datuk Patinggi Abang Johari Tun Openg ketika
menghadiri mesyuarat Majlis Keselamatan Negara (MKN) pada Selasa memaklumkan
kepada Perdana Menteri yang Sarawak akan mengikut semua prosedur operasi standard
(SOP) bagi sektor ekonomi yang dibenarkan dibuka tetapi akan tetap meneliti
sama ada untuk membenarkan ia beroperasi secara 100 peratus. Tambah Uggah, pihaknya ketika ini sedang melakukan kajian ke atas pelbagai
sektor ekonomi tambahan yang berpotensi dibenarkan beroperasi di Zon Hijau bagi
mengurangkan impak PKP ke atas ekonomi Sarawak. “JPBNS telah menubuhkan satu pasukan untuk mengkaji dengan teliti
jenis aktiviti ekonomi yang boleh beroperasi dalam Zon Hijau ketika ini. “Di Sarawak terdapat kira-kira 73 peratus kawasan adalah Zon Hijau walaupun
semalam satu daerah bertukar dari Zon Hijau ke Zon Kuning iaitu Limbang
tetapi  masih kekal pada kadar 73
peratus,” katanya. JPBNS juga, katanya sedang meneliti beberapa sektor ekonomi yang dibenarkan
beroperasi oleh Kementerian Perdagangan Antarabangsa dan Industri (MITI) di
dalam Zon Merah di Sarawak. Difahamkam MITI telah meluluskan beberapa projek dilaksanakan di dalam Zon
Merah dan JPBNS akan melihat perkara ini dengan teliti serta mengambil kira
keperluan serta situasi di Sarawak khususnya yang melibatkan zon ini, tegasnya. 
See author's posts
